tartuNLP/wikipedia-smugri-20251201 huggingface dataset:
Kabelikivi

Kabelikivi (ka "Muuga Kabelikivi, Muuga Liukivi") on rändrahn Harju maakonnas Viimsi vallas Muuga sadama juures, viimase väravast mõnisada meetrit lääne pool. Kabelikivi on Eesti rändrahnude edetabelis mahult Ehalkivi järel teisel kohal, kuigi ümbermõõdu poolest on see kindlalt esimene. Kabelikivi puhul on arvestatud ainult maapealset osa, kuid proovikaevamised on näidanud, et kivi on kuni 2 m ulatuses liiva alla maetud.
Pealt ümarja rabakivist hiidrahnu ümbermõõt on 58,0 m, pikkus 19,3 m, laius 14,9 m ja kõrgus 6,4 m ning maapealse osa maht 728 m³.
Tõenäoliselt on tegemist Eesti, Baltimaade ja kogu Ida-Euroopa jäätumisala suurima täielikult maismaal paikneva rändrahnuga.
Rahn on alates 1959. aastast üksikobjektina looduskaitse all.
Deustu Ülikool

Deustu Ülikool (baski "Deustuko Unibertsitatea", hispaania "Universidad de Deusto", lühendatult "DU") on katoliiklik ülikool Hispaanias Baski autonoomses piirkonnas Bilbaos. Asub Deustu linnaosas, Bilbao Guggenheimi muuseumi vastas.
Ülikooli asutasid 1886. aastal jesuiidid. Ülikoolile ehitati Deustu linnaosas hoone, mis oli tollal linna suurim. 1932. aastal keelustas valitsus jesuiitide tegevuse ja ülikool suleti. Kodusõja ajal oli ülikoolihoones sõjaväebaas ja alates 1937 haigla. Õppetööd alustati seal uuesti 1940. aastal. Pärast sõda ei tunnustanud riik selle ülikooli diplomeid, lõpetajad pidid sooritama eksamid mõne riikliku ülikooli juures. 1962. aastal sõlmiti Püha Tooli ja Franco valitsuse vahel kokkulepe, millega riik tagas kiriku ülikoolidele õigusliku aluse. See põhjustas üliõpilaste arvu märgatava kasvu. Tänapäeval õpib ülikoolis umbes 1300 üliõpilast.
Ülikoolil on kolledž Donostias.
Charlie Parker

Charlie Parker Jr. (sünninimi Charles Parker Jr.; hüüdnimi Bird või Yardbird; 29. august 1920 Kansas City, Missouri osariik – 12. märts 1955 New York, New Yorgi osariik) oli USA džässisaksofonist ja helilooja. 
Teda peetakse üheks tähtsamaks "bebop"'i ehk modernse džässi suuna loojaks. 1940. aastatel sai ta tuntuks oma keeruka ja kiire mängustiiliga, mis mõjutas tugevalt džässmuusika arengut. Tema looming on tuntud tehnilise osavuse ja põnevate meloodiate poolest.
Parker tegi koostööd paljude väljapaistvate džässmuusikutega, sealhulgas trompetist Dizzy Gillespiega, kellega koos kujundati "bebop"'i stiil. Ta mängis ka koos Miles Davise, Thelonious Monki, Bud Powelli ja Max Roachiga. 
Lisaks juhtis ta mitut väiksemat ansamblit. Üks kuulsamaid neist oli 1947. aasta kvintett, kuhu kuulusid lisaks Parkerile (altsaksofon) ka Miles Davis (trompet), Duke Jordan (klaver), Tommy Potter (kontrabass) ja Max Roach (trummid). Selle koosseisuga salvestati selliseid olulisi "bebop"-lugusid nagu "Donna Lee" ja "Ornithology".
Parker esines ka projektiga "Charlie Parker with Strings", kus ta ühendas džässi klassikalise muusika elementidega, mängides koos keelpilliorkestriga.
Parker pälvis 1984. aastal postuumselt Grammy elutööauhinna. Tema mälestuseks on püstitatud monument Ameerika džässimuuseumi ette tema sünnilinnas Kansas Citys.
Charlie Parker suri 34-aastaselt 12. märtsil 1955 New Yorgis. Surma põhjuseks olid terviseprobleemid, mida süvendasid aastate jooksul alkohol ja narkootikumide tarvitamine.
Charlie Parkeri elust valmis 1988. aastal eluloofilm "Bird", mille lavastas ja produtseeris Clint Eastwood. Parkerit kehastab Forest Whitaker, kes pälvis rolli eest parima meesnäitleja auhinna 1988. aasta Cannes'i filmifestivalil. Parkeri elukaaslast Chan Parkerit mängib Diane Venora.
Jõgihobulased

Jõgihobulased ("Gomphidae") on kiililiste seltsi kuuluv kiilide sugukond. 
Kirjeldus.
Tiivakolmnurgad on neil ees-ja tagatiibadel sarnased, pikisuunas välja venitatud, silmad ei puutu kokku. Nende valmikud on kiire lennuga ja lendavad peamiselt vooluvete läheduses.
Vastsed on lameda, karvase keha ning neljalüliliste tundlatega. Vastsed on reofiilid, eelistavad elupaikadena hõreda taimestikuga, kruusaseid või õhukese mudakihiga vooluveekogusid. Vastseiga kõigub liigist olenevalt kahest kuni nelja aastani.
Bilbao

Bilbao (hispaania; baski "Bilbo") on linn Hispaanias Baski autonoomses piirkonnas, Biskaia provintsi keskus ja Baskimaa suurim linn.
Bilbaos elab 353 000 inimest, kuid koos eeslinnadega ulatub elanike arv 1 miljonini. Alates 1981. aastast on linna rahvaarv vähenenud, peamiselt linnaelanike kolimise tõttu eeslinnadesse ja mere äärde. Bilbao on üks kallimaid Hispaania linnu.
Vaatamisväärsuste seas on näiteks Guggenheimi muuseum, Kaunite Kunstide Muuseum ja Santiago katedraal.
Bilbaos asub mitu ülikooli (näiteks Deustu Ülikool).
Bilbaos asub Euroopa Töötervishoiu ja Tööohutuse Agentuuri kontor Gran Via 33.
Linn jaguneb kaheksaks halduslikuks linnaosaks.
Bilbao tunnuslause on "Alati sinu südames" (baski "Beti zure bihotzan", hispaania "Siempre en tu corazón").
Bilbao linnapea on Iñaki Azkuna Urreta.
Fernandina

Fernandina on saar Vaikses ookeanis, üks Galápagose saartest. Kuulub Ecuadorile.
Saare pindala on 642 km². Fernandina on mägine ja vulkaaniline, kõrgus kuni 1476 meetrit üle merepinna. 
Saarel on aktiivne kilpvulkaan La Cumbre, mis viimati alustas purskamist 11. aprillil 2009. Eelmine purse oli 13. mail 2005. Vulkaani kaldeera on 6,5 km laiune.
Saarel elab fernandina hiidkilpkonn ("Chelonoidis phantasticus").
Fernandina on asustamata.
Zubizuri

Zubizuri (baski keeles 'valge sild') on jalakäijate kaarsild üle Nerbioi jõe Hispaanias Baski autonoomses piirkonnas Bilbaos.
Sild ehitati 1994–1997 arhitekt Santiago Calatrava projekti järgi.
Mali riik

Mali impeerium oli tähtsamaid keskaja riike Lääne-Aafrikas u 1235–1645. Riigi etnilise tuumiku moodustanud malinked rajasid Nigeri ülemjooksu piirkonda esimesed linnad juba 8. sajandil, ent sõltusid tugevasti Ghana riigist kuni 11. sajandini. Saavutas impeeriumi staatuse 13. sajandil, mil malinke päritoluga kuningas Sundiata Keita ühendas Maliga Ghana alad. Kuninga Mansa Musa valitsemise ajal 14. sajandi esimesel poolel ulatus Mali impeerium Atlandi ookeanist Sahara kiltmaani. Samuti oli Mali riik tolleaegse Lääne-Aafrika transiitkaubanduskeskuseks, mille tähtsaimateks linnadeks olid Timbuktu ja Djennè, tihedad kaubandus- ja kultuurisidemed olid ka Põhja-Aafrika islamiriikidega.
Kuigi Mali kuningad võtsid omaks islami, järgis valdav osa rahvastikust muistseid paganausulisi kombeid.
Riigi suurim eksport oli kuld ning Mali impeerium oli tolleaegses maailmas tuntud oma kullavarude poolest. Kuninga Mansa Musa valitsemise ajal kulla väljavedu Põhja-Aafrikasse kasvas niivõrd, et sellest tekkinud inflatsioon põhjustas majanduskriisi, mis kestis rohkem kui 10 aastat.
Ka elavnes Mansa Musa juhtimisel Mali impeeriumis hariduselu: pärast palverännakut Mekasse kutsus kuningas oma riiki araabia arhitekte, saatis noori islamimaadesse õppima ja rajas õppeasutusi, neist kuulsaim oli Timbuktus.
15. sajandil algas Mali impeeriumi nõrgenemine: 1433 vallutasid tuareegid Timbuktu, 15.-16. sajandi vahetusel hõivasid songhaid impeeriumi idaosa. 1670. aastal hävitasid bambarad Mali riigi täielikult.
Tallinna maraton

Tallinna maraton (varem "SEB Tallinna maraton", "SEB Tallinna sügisjooks") on igal aastal septembris toimuv jooksuvõistlus. Esimene Tallinna sügisjooks toimus 2000. aastal ja esimene Tallinna maraton 2010. aastal.
Parimad Eesti sportlased kroonitakse Eesti meistriteks. Tallinna maraton kuulub Eesti linnajooksude sarja.
Võistluste programm.
Võistluste programmi kuuluvad peale kolme põhidistantsi 10 km, 21,1 km ja 42,2 km veel lastejooksud, sõdurijooks ja Nike'i noortejooks. Lastejooksudel võistlevad nii poisid kui ka tüdrukud 4 vanuseklassis (3–5 aastat, 6–7 aastat, 8–9 aastat ja 10–12 aastat). Laste distantsi pikkus on ligikaudu 400 meetrit. Sõdurijooks ja kepikõnd toimuvad 10 km distantsil. Sõdurijooksul saavad osaleda ühe väeosa 10-liikmelised võistkonnad. Sõdurijooksust võivad osa võtta ka kõik jõustruktuuriüksuste (näiteks Politseiamet, Piirivalveamet, Päästeamet jne) 10-liikmelised võistkonnad. Arvesse lähevad võistkonnad, mille kümme jooksjat on distantsi läbinud. Võistkonna aeg fikseeritakse kümnenda lõpetaja järgi – võidab võistkond, kelle kümnenda jooksja aeg on kõige parem.
Tour Nabemba

Tour Nabemba ('Nabemba torn') on kõrghoone Brazzaville'is Kongo Vabariigis.
Hoone asub linna lõunaosas Kongo jõe ääres.
106 meetri ja 30 korrusega on see riigi ja kogu Kesk-Aafrika kõrgeim hoone. Torn valmis prantsuse kütusefirma Elf Aquitaine'i finantseerimisel 1982–1986. Selle arhitekt on Jean Marie Legrand.
Tour Nabembas on ettevõtete ja riigiasutuste bürooruumid.
1997. aasta kodusõjas sai hoone tugevalt kannatada, kuid taastati. Taastamine läks rohkem maksma kui torni ehitamine.
Ryszard Zub

Ryszard Zub (24. märts 1934 Holohorõ (praegu Ukraina) – 11. jaanuar 2015 Padova) oli Poola vehkleja (espadronist) ja treener, mitmekordne maailmameister ning olümpiamedalivõitja meeskonnavõistluses. 
Tema treener oli János Kevey.
Pärast sportlaskarjääri lõppu on töötanud treenerina, muu hulgas treenis Itaalia koondist.
Isozaki Atea

Isozaki Atea on hoonetekompleks Bilbaos, mis valmis 2008. aastal. See koosneb 5 hoonest, millest 2 on 22-korruselised ja 83 m kõrgused, üks 8-, üks 6- ja üks 5-korruseline.
Algselt taheti kõrgemad majad ehitada 26-korruselised, kuid ümbruskonna elanike survel vähendati nende kõrgust.
Kompleksi ehitusmaksumust hinnatakse 91 miljonile eurole.
Hoonete arhitektid on Arata Isozaki ja Iñaki Aurrekoetxea.
Arata Isozaki

Arata Isozaki (jaapani 磯崎新, "Isozaki Arata"; 23. juuli 1931 Ōita – 29. detsember 2022 Tōkyō) oli jaapani arhitekt. Ta on lõpetanud Tōkyō ülikooli ja oli Kenzo Tange õpilane.
Bilbao metroo

Bilbao metroo (baski "Bilboko metroa", hispaania "Metro de Bilbao") on Hispaanias Baski autonoomses piirkonnas Bilbaos 1995. aastal avatud metroo.
2021. aasta seisuga on metrool kolm liini kogupikkusega 51 kilomeetrit ja neil on 48 metroopeatust.
Indrek Reiland

Indrek Reiland (sündinud 18. jaanuaril 1984 Tallinnas) on eesti filosoof, kelle peamisteks uurimisvaldkondadeks on keelefilosoofia ja vaimufilosoofia. 
Ta on lõpetanud Tartu Ülikooli riigiteaduste (BA, 2006) ja filosoofia erialal (MA, 2008) ning filosoofia doktorikraadi kaitsnud Lõuna-California Ülikoolis doktoritööga "Meaningfulness, Rules, and Use-Conditional Semantics" Mark Schroederi, Scott Soamesi ja Robin Jeshioni juhendamisel (PhD, 2014). 
Pärast seda on ta töötanud uurija ja õppejõuna Rice'i ülikoolis, Institut Jean Nicod's Pariisis, Barcelona ülikoolis ja Edinburghi ülikoolis. Alates 2021. aastast töötab ta Viini ülikoolis. 
III Eesti filosoofia aastakonverentsil 2007 äratas ta tähelepanu ettekandega "Mis on filosoofia?", selle ettekande põhjal valminud artikkel ilmus aastal 2009 ajakirjas Studia Philosophica Estonica.
Lisand (keeleteadus)

Lisand ehk apositsioon on nimisõna täiend, mis tähistab sedasama olendit, eset või nähtust mida nimisõnafraasi põhisõna, kuid täpsustab ja seletab seda: president "Ilves", onu "Juhan". 
=Eesti keel=
* põhjaga ühilduv: "kiisule"' Nurrile";
* nimetavas käändes: kiisu "Nurrile";
* omastavas käändes: "Tallinna linn";
* seestütlevas käändes: "sõdurist abikaasa".
Lisandi põhiliigid.
Eeslisand.
Nii jagunevadki eeslisandid markeerimatuteks, genitiivseteks ehk omastavalisteks ning elatiivseteks ehk seestütlevakäändelisteks.
* põhjaga ühilduv: Pets", minu parima sõbranna ema on müüja";
* osastavas käändes: "Kati ja Tuuli, meie andekamaid õpilasi, läksid preemiareisile";
* "kui"-lisand: "Tema kui laulja oli väga austatud";
* olevas käändes: "Ants korrapidajana täitis oma ülesandeid hästi".
* identifitseerivateks lisanditeks, mis samastuvad põhisõnaga, mõistemahult võivad need põhisõnast olla:
* kitsamad: "minu parim lapsepõlvesõber, Maria"; 
* laiemad: "M. Murakas, kooli parim õpilane";
* samavõrdsed: "Egiptus, püramiidide maa"; 
* klassifitseerivateks lisanditeks, mis liigitavad põhisõna, sarnanevad järeltäiendiga: "Rein, mitte enam kõige nooremas eas".
Piiritlus- ja täpsustuslisand.
Lisandid saab jagada ka täpsustuslisanditeks ja piiritluslisanditeks.
* täiendiga: "minu kiisust Nurrist";
* mitmuses: "kaksikute Sõnajalgade";
* sisuliselt rõhutatud: "autasustati muusikaõpetajat Thea Paluojat"; 
* "ne"-liiteline: õpilasele Mati Merele"
Lisandi ühildumine.
Muudel juhtudel võib eeslisand põhisõnaga ka mitte ühilduda.
Loomulik liik

Loomulik liik ehk loomulik rühm ehk looduslik liik (inglise keeles "natural kind") on asjade kategooria, mille piirid on määratud asjade enestega, mitte inimeste ettekujutuste või arusaamadega asjadest. Loomuliku liigi tüüpiliseks näiteks on liigid ja ka teised taksonid bioloogilises süstemaatikas, mis põhineb evolutsioonil.
Filosoofias on vaidluse all, kas loomulikud liigid eksisteerivad.
Richard Boydi järgi on loomulikud liigid "homöostaatilised omaduste kobarad". Sellisesse kobarasse kuuluvad omadused esinevad sageli koos, nad etendavad osa induktsioonis ja seletuses ning on ka olemas põhjuslikud mehhanismid, mis tingivad nende omaduste koosesinemise.
Loomuliku liigi lõhenemine.
Kui selgub, et teatud omaduste komplekti võivad esile kutsuda mitu erinevat põhjuste komplekti, mille tõttu selliste omadustega asjade teised omadused on erinevad, siis loomulikuks liigiks peetud kategooria lõheneb mitmeks loomulikuks liigiks. Näiteks on vaalad ja delfiinid, kes on arvatud kalade nime all kaladega ühisesse kategooriasse, teistsuguse päritoluga kui kalad, ning neil on ka olulisi erinevaid omadusi.
Lõhenemise tagajärjeks on kas alakategooriate moodustumine (juhul kui kategooriatel, milleks kategooria lõhenes on olulisi ühiseid omadusi), kategooriast loobumine teaduses või kategooria piiride muutumine.
Suržik

Suržik (ukraina keeles "суржик" 'eri teraviljadest leivajahu') on Ukrainas räägitav sotsiolekt. See on vene-ukraina segakeel, kus vene keele (superstraat) sõnu kasutatakse koos ukraina grammatika ja ukrainapärase hääldusega (substraat). Suržik on eriti levinud Ida- ja Lõuna-Ukraina maapiirkondades. Linnades räägitakse peamiselt puhast ukraina või vene keelt. Nõukogude perioodil, kui toimus ukrainastamine või venestamine, ühtlustati kasutusel olevat keelt ja näiteks Venemaal on peaaegu kõik kohalikud dialektid oma algkujul kadunud.
Vene sõnade osakaal varieerub suurel määral regiooniti, kuid sõltub ka inimese haridustasemest ja sotsiaalsest päritolust.
Sümmeetriakaalutlused

Sümmeetriakaalutlused on füüsikas, matemaatikas ja filosoofias argument, mis toetub sümmeetriale sõnastuses või asjas eneses. 
Tuntud filosoofiline näide on Buridani eesel.
Puhmik-õlikõrvits

Puhmik-õlikõrvits ("Cucurbita pepo subsp. pepo" var. "oleifera" Pietsch; sünonüüm: "Cucurbita pepo" L. convar. "giromontiina" (L.) Greb. var. oleifera Pietsch) on kõrvitsa teisend. 
Puhmik-õlikõrvitsa viljad on piklikud, enamasti rohelised või kollasetriibulised. Need lõigatakse taimelt ära küpsemata kujul. 
Muid nimetusi.
Puhmik-õlikõrvitsa argikeelne nimetus on ingliskeelse nimetuse mugandina tsukiini, kirjakeeles seda kasutada ei soovitata. Eesti ja vene keeles kutsutakse teda kabatšokiks (nagu ka rullkõrvitsat), meil üldisema nimetusega aga suvikõrvitsaks (suvikõrvitsad on veel näiteks taldrikkõrvits ehk patisson ja spagetikõrvits).
Aretus

Aretus ehk aretamine on populatsioonide, liinide, rasside ja sortide mõjutamine kunstliku valiku, ristamise ning mutatsioonide esilekutsumise teel. 
Aretuse eesmärk on tavaliselt vabanemine soovimatutest tunnustest või soovitud tunnuste esilekutsumine või kinnistamine. 
Taimede puhul räägitakse sordiaretusest, loomade puhul tõuaretusest.
Ramsari rahvusvahelise tähtsusega märgalad

Ramsari rahvusvahelise tähtsusega märgalad ehk Ramsari (märg)alad on Ramsari konventsiooni alusel kaitstavad märgalad.
Seisuga 11. september 2014 on maailmas kokku 2186 Ramsari märgala kogupindalaga 2 086 742 km². 2000. aastal oli 1021, 2007. aastal 1675 ja 2010. aastal 1904 Ramsari märgala. Arvuliselt enim on rahvusvahelise tähtsusega märgalasid Suurbritannias (170) ja Mehhikos (142). Ramsari märgalade kogupindala on suurim Boliivias (148 424 km²) ja Kanadas (130 868 km²).
Eestis on 11. septembri 2014 seisuga 17 Ramsari märgala (sulgudes on toodud ühinemise kuupäev):
Sunnitöövangla

Sunnitöövangla on vangla, kus kinnipeetavad peavad tegema tööd. 
Sunnitöövanglad tekkisid Inglismaal ja Hollandis 16. sajandi teisel poolel. 
Paljudes riikides on sunnitöövanglad kaotatud.
Eesti vanglates on töökohustus.
Vladimir Zazubrin

Vladimir Jakovlevitš Zazubrin (Владимир Яковлевич Зазубрин; õieti Vladimir Jakovlevitš Zubtsov (Зубцов); 6. juuni (25. mai) 1895 Penza – 1938) oli vene kirjanik.
Tema isa töötas raudteel ja osales revolutsioonilises liikumises. Ema oli kodune. 
Aastal 1906 kolis perekond Sõzranisse. Vladimir õppis seal gümnaasiumis ning osales bolševike põrandaaluses organisatsioonis. 
Aastal 1917 arreteeriti ta revolutsioonilise propaganda eest, hiljem töötas ta ajalehes. Augustis 1917 kutsuti ta sõjaväkke. Pärast Oktoobrirevolutsiooni sattus ta valgetšehhide kontrolli all olevale territooriumile. Augustis 1918 mobiliseeriti ta Irkutski junkrukooli. Suvest 1919 teenis ta 1920. aastani Aleksandr Koltšaki armees. Ta haigestus raskelt. 
Ta paranes oma tulevase abikaasa juures Kanskis, kus ta kirjutas romaani "Kaks maailma" I(Два мира; 1921). Seda raamatut kiitsid Vladimir Lenin ja Maksim Gorki ning seda kasutati Punaarmee väljaõppes. Raamatust tehti palju instseneeringuid. 
Pärast teenis ta Punaarmees, töötades Kanski armee ajalehes Krasnaja Zvezda, kus ta avaldas olukirjeldusi, reportaaže ja jutustusi. 
Aastal 1922 ta demobiliseeriti ning 1923 sai hiljuti asutatud Novosibirski ajakirja Sibirskije Ogni esimeheks ja sekretäriks. 
Seal ta töötas 1928. aastani. 
Ta kirjutas jutustused "Ühiselu" ("Obštšežitije") ja "Kahvatu tõde" ("Blednaja pravda"), mis ilmusid 1923. Nendes kritiseeris ta NEP-i kui revolutsiooni ideaalidest taganemist. 
Kirjanik Jefim Permitin, kes elas siis Barnaulis, meenutab teda nii: "Ma teadsin, et Zazubrin tõmbas isegi raevukamalt kui Sibkraiizdati direktor Bassov kõigist linnadest ja küladest andekaid luuletajaid, proosakirjanikke ja kriitikuid ... Juba Ust-Kamenogorskis sain ma Zazubrinilt kirja, milles ta tundis huvi Ohhotnik Altaja kirjandusrubriigi kaastööliste vastu ja tegi ettepaneku vahetada ajakirju." 
Zazubrin toetas ka Altai kirjandusteadlast A. Toporovi. 
Aastast 1928 kuni elu lõpuni töötas Zazubrin Moskvas kirjastuses Goslitizdat. Seal ta kirjutas ka romaani "Mäed" (Горы), mis ilmus 1933 ajakirjas Novõi Mir ja 1934 raamatuna. Romaan rääkis kollektiviseerimisest Altai materjalil.
Maksim Gorki kirjutas kirjas B. N. Volginile: "Seda romaani ma hindan üpris kõrgelt, olles veendunud, et autoril õnnestus kirjutada just eepilise tooniga teos ning et koos Šolohhovi raamatuga on see meie kirjanduse üpris edukas samm edasi. Meie realism peab olema just heroilis-eepiline, et ületada "zolaism" ja anda tegelikkuse tõeliselt kunstiline peegeldus. Mulle tundub, et Zazubrin tegi selles suunas sammu Šolohhovist kaugemale." 
Novõi Miri toimetajale I. M. Gronskile kirjutas ta: "Lugesin käsikirja tähelepanelikult läbi, leian, et need peatükid [Altai kommuunide loost] on väga hästi kirjutatud, on tohutu huviga loetavad ning täis seda üliväärtuslikku, rasket, loomalikku tõde, mida peavad pojad oma isade kohta teadma."
Jutustus "Щепка", mis avaldati 1989 ajakirjas Sibirskije Ogni, kujutas tšekaa tegevust. 
Zazubrin arreteeriti ja ta suri vangistuses. Ta on postuumselt rehabiliteeritud.
Edvard Bužinskij

Edvard Bužinskij (poola keeles Edward Burzyński; sündinud 8. oktoobril 1957 Vilniuses) on poola rahvusest Leedu kabetaja; rahvusvaheline suurmeister. Ta on tegev ka kabetreenerina ja mitme kaberaamatu autor. 
Tema 50. sünnipäeva puhul (2007) ilmus Poola kirjastusel Warcpol tema kohta raamat "Edik" (ISBN 978-83-924787-2-0). Samal aastal võitis ta Euroopa veteranide meistrivõistlused.
2008. aastal pälvis ta Euroopa meistrivõistlustel pronksmedali. Kolmel korral on ta tulnud Euroopa meistrivõistlustel ka neljandaks (1995, 1999, 2010).
Zuben Elgenubi

Zuben Elgenubi ("Zubenelgenubi", "α" Librae, "α" Lib) on täht Kaalude tähtkujus. Tähe otsetõus on 14 h 50 min 52,7 s ja kääne –16°02'30". 
Nimi tuleb araabia keelest ("az-zubān al-janūbī" (لزبن الجنوبي )) ning tähendab '[skorpioni] lõunapoolne küünis'. 
Tähe näiv tähesuurus on 2,75. 
Tema kaugus on 77,2±2,0 valgusaastat (23,7 parsekit).
Primal Fear

 
Primal Fear on saksa "power metal"'it viljelev bänd.
Bänd loodi 1997. aastal pärast seda, kui endine Gamma Ray laulja Ralf Scheepers polnud saanud ansambli Judas Priest solisti kohta. Bändi algkoosseisu ülejäänud liikmed pärinesid kollektiivist Sinner, mille bassist, liider ja laulja Matt Sinner on Primal Feari peamine taustalaulja.
2017. aasta 15. septembril esines Primal Fear Eestis klubis Tapper.
Running Wild

Running Wild oli saksa "heavy metal"'i ansambel, mis tegutses aastatel 1976–2009. Esialgu oli ansambli nimeks Granite Heart, hilisem nimi (aastast 1979) võeti Judas Priesti samanimelise loo järgi. 
Esialgu viljeles ansambel "speed metal"'it ning lugude temaatika oli küllaltki satanistlik. 1987. aastast alates sai lugude põhiteemaks aga piraatlus ning Running Wild ise tuntuks "pirate metal"' bändina. Stiililiselt on bändi hiljem paigutatud ka "power metal"'i alla.
Ansambli liidriks oli laulja Rolf Kasparek (Rock'n'Rolf), kes oli alates 2005. aastast ametlikult bändi ainus liige, kontsertidel esines ta koos tuuribändiga. Viimase kontserdi andis Running Wild 2009. aasta 30. juulil Wacken Open Airi "metal"-festivalil.
VY Canis Majoris

VY Canis Majoris (VY CMa) on hapnikurikas täht Suure Peni tähtkujus, punane hiid. See on suurimaid teadaolevaid tähti ning selle läbimõõt on hinnanguliselt 1420 Päikese läbimõõtu (990 000 000 km; 6,6 aü), olles Päikesest 17 ± 8 korda massiivsem.
Selle kaugus Maast on 3900 valgusaastat (1200 parsekit), ning kuigi see on üks Linnutee heledamaid tähti, ei ole see siiski piisavalt ere, et seda palja silmaga vaadelda. Astronoomide hinnangul on täht jõudnud oma arengu lõppjärku ning see peaks muutuma supernoovaks järgmise 100 000 aasta jooksul.
Canis Majoriselt eraldub palju infrapunakiirgust, mistõttu on ta üks heledamaid tähti lainepikkustel vahemikus 5 kuni 20 mikronit (μm). Tähte ümbritseb ka kompleksne asümmeetriline ümbrik (CSE), mis on põhjustatud tähtede enda kadumisest. See toodab tugevat molekulmassi emissiooni ja oli üks esimesi avastatud raadiosaatjaid. VY CMa on integreeritud suure molekulaarse pilvega Sharpless 310 (Sh2-310), mis on üks suuremaid tähti moodustavaid H II piirkondi, läbimõõduga 681 valgusaastat.
VY CMa raadius on umbes 1420 korda suurem päikese omast, mis on Hayashi piiri lähedal ja on mahult umbes 3 miljardit korda suurem kui Päike. Hüpoteetiline objekt, mis liigub valguse kiirusel, teeks tiiru umbes Canis Majorise 6 tunniga ja ümber Päikese 14,5 sekundiga. Kui VY CMa paigutada Päikesesüsteemi keskele, ulatuks VY CMa pind Jupiteri orbiidist kaugemale. Tähe raadiuse hinnangutes on endiselt märkimisväärseid erinevusi ning mõnede hinnangute kohaselt ulatuks Canis Majoris Saturni orbiidist kaugemale.
Vaatlusajalugu.
VY Canis Majori esimene teadaolev vaatlus on prantsuse astronoom Jérôme Lalande tähekataloogis 7. märtsil 1801, mis loetleb selle 7. suurusjärgu tähena. Edasised 19. ja 20. sajandi uuringud näitasid, et täht oli alates 1850. aastast tuhmunud.
Alates 1847. aastast on VY Canis Majorist kirjeldatud kui punast tähte. 19. sajandi vaatlused tekitasid hüpoteesi, et VY Canis Majoris on tähesüsteem, kuid 1957. aastal tehtud vaatlused ja kõrge eraldusvõimega pildistamine 1998. aastal tõestasid, et see ei ole kaksiktäht. 
VY CMa heleduse variatsiooni kirjeldati esmakordselt 1931. aastal, kui see loetleti (saksa keeles) pika perioodi muutujana, mille fotomeetriline ulatus oli 9,5 kuni 11,5. Sellele anti 1939. aastal muutuva tähe tähistus VY Canis Majoris, Suure Peni tähtkuju 43. muutuv täht.
Accept

Accept on Saksamaa "heavy metal"'i ansambel, mis on tegutsenud aastatel 1968/1971–1997, 2004–2005 ja alates 2009.
Accepti otseseks eelkäijaks oli 1968. aastal loodud Band X, mis 1971. aastal ümber nimetati. Suurem edu saabus pärast 1976. aastat, mil nad kutsuti mängima Rock am Rhein'i festivalile. Esimene album ("Accept") ilmus 1979. aastal ja 1980. aastatel sai Acceptist üks Saksamaa mõjukamaid "heavy"-bände, kelle kuulsust ja mõjukust võrreldi Judas Priesti ja The Scorpionsi omadega. Kuid 1988. aastal lahkus bändist laulja Udo Dirkschneider, moodustades oma ansambli U.D.O. ning aasta hiljem läks Accept sisuliselt laiali. 
Dirkschneider tuli 1992. aastal bändi tagasi ning nii jätkati veel viis aastat. Seejärel aga pöördus Udo Dirkschneider täielikult tagasi oma sooloprojekti juurde ning bänd ei tegutsenud kuni 2004. aastani, mil Accepti klassikaline koosseis otsustas korraldada kontserditurnee, mis sai teoks aasta hiljem. Seejärel mindi taas laiali, Dirkschneider põhjendas seda sellega, et kõigil liikmetel on oma sooloprojektid ning uusi lugusid salvestada oleks pea võimatu. 
2009. aastal tuldi uuesti kokku juba ilma Dirkschneiderita. Uueks lauljaks võeti ameeriklane Mark Tornillo. Koos temaga on ilmunud albumid "Blood of the Nations" (2010), "Stalingrad" (2012) "Blind Rage" (2014), "The Rise of Chaos" (2017) ja "Too Mean to Die" (2021).
U.D.O.

U.D.O. on saksa "heavy metal"'i bänd, mille asutas 1987. aastal Udo Dirkschneider.
U.D.O. on tihedalt seotud saksa "heavy"-muusika legendiga Accept, mille Dirkschneider asutas juba 1971. aastal. 1987. aastal otsustas ta aga luua isikupärasema bändi, mis sai nime tema eesnime järgi. Aastal 1988 lahkus Dirkschneider Acceptist, kuid ei saavutanud enam kunagi endist hiilgust. U.D.O. osutus aga üsna edukaks ja tegutseb siiani.
Nightwish

Nightwish on Soome sümfoonilise "metal"'i ansambel, mis asutati Soomes Kitee linnas 1996. aastal.
Nightwish Eestis.
Nightwish on esinenud ka Eestis: 2004. aastal anti kaks kontserti Von Krahli teatris, 22. septembril 2007 Rock Cafés ja 2022. aastal Pirita kloostri varemetes.
Muusikastiil.
Bändi muusika hõlmab erinevaid žanre, sealhulgas sümfooniline metal, power metal, folk metal ja gothic metal. Nightwish'i stiili on nimetatud teatraalseks ja ooperlikuks. Laulusõnu on kirjeldatud keeruliste ja poeetilistena, hõlmates selliseid teemasid nagu fantaasia, mütoloogia, kunstilisus, isiklikud raskused ja inimloomus.
Superstar

Superstar (nüüd Pascal Lota) on kiire parvlaev, mis aastani 2015 kuulus Eesti laevakompaniile Tallink. Laev ehitati 2008. aastal Fincantieri laevatehases Anconas Itaalias. Laev sõitis liinil Tallinn–Helsingi kaubamärgi all Tallink Shuttle. Superstari ristiema on Eesti tennisist Kaia Kanepi. Laeva sisekujunduse autorid on itaalia disainerid Carlo Ciribi ja Alessandro Cestaro.
Superstar anti Tallink Grupile üle 8. aprillil 2008 ning tegi 21. aprillil esimese reisi. 30. aprillil tabas laeva tehniline rike ning järgmised kaks reisi tühistati. 
Laeval on ka mitu sõsarlaeva: Finlandia, Moby Wonder ja Moby Aki.
Novembris 2015 müüs Tallink laeva 91,5 miljoni euroga ettevõttele Medinvest SpA (Corsica Ferries Grupp), kuid Superstar jäi prahilepingu alusel Tallinn-Helsingi liinile kuni uue laeva valmimiseni jaanuaris 2017.
Superstar lahkus Tallinnast 1. veebruaril 2017 Küprose lipu all. Kodusadamaks sai Limassol. Veel samal aastal sai laeva uueks kodusadamaks Genova. Laeva uus nimi Itaalia lipu all on Pascal Lota.
Emergentsus

Emergentsus või emergents (ladina keeles "emergere" "tekkima", "esile tulema") on lihtsate alaosade poolt tekitatud isetekkeline keerulisem korrapära. 
Emergentsus on asja (entiteedi; sealhulgas omaduse või seaduse) omadus, mis seisneb selles, et ta ilmneb tänu mingite muude (tavaliselt põhilisemate) asjade olemasolule, kuid ei taandu nendele asjadele.
Emergentsuse mõistel ei ole ühtset üldtunnustatud määratlust, kuid emergentseid asju peetakse uuteks ja taandumatuteks ning sageli võetakse neid teooria põhjal ennustamatute ja seletamatutena. Tähtsaim omadus on see, et nende olemasolu on sõltuv millegi muu olemasolust ja rajaneb sellel.
Eristatakse staatilist ehk sünkroonilist ja dünaamilist ehk diakroonilist emergentsust: esimese puhul eksisteerivad emergentsed asjad samal ajal asjadega, millel nad baseeruvad, teisel juhul kujunevad nad välja aja jooksul (viimasel juhul eeldatakse tavaliselt, et baseerumine ei ole ainult põhjusliku iseloomuga).
Emergentsust vaadeldakse kas asjade objektiivse omadusena (ontoloogiline emergentsus) või tulenevana meie tunnetusvõime piiratusest (epistemoloogiline emergentsus). Viimase erijuht on mõisteline emergentsus, mis pannakse meie teoreetilise ja keelelise maailmapildi arvele.
Ontoloogilise emergentsuse olemasolu korral oleks ontoloogiline reduktsionism, mis ehitab maailma üles algelementidest ja nende deterministlikest mõjudest, (näiteks füsikalism) väär. Epistemoloogilise emergentsuse olemasolu korral puudub meil võimalus saada ülevaadet episteemilistest õigustussuhetest.
Emergentsete asjade olemasolu on filosoofias vaieldav. Seda pooldavat seisukohta nimetatakse emergentismiks.
Ontoloogiline emergentsus.
Kaasumisemergentism.
Kaasumisemergetism, ontoloogilise emergentismi traditsiooniline vorm (selle uuemad pooldajad selgitavad ontoloogilise emergentsuse mõistet kaasumise mõiste abil).
Näiteks James van Cleve (1990) järgi on süsteemi "P" omadus emergentne siis ja ainult siis, kui "P" kaasub süsteemi osade omadustega nomoloogilise paratamatusega, kuid mitte loogilise paratamatusega ning mõned baasomadusi "P"-ga siduvad kaasumisprintsiibid on alusseadused.
Selle lähenemise pooldajad (näiteks David Lewis (1986:ix–xvi) peavad tavaliselt kaasumist kõrgemate tasandite omaduste seletamiseks piisavaks.
Emergentsus on selle lähenemise korral tavaliselt taandumatu ja uudne; globaalsus, ennustamatus ja seletamatus olenevad kasutatavast kaasumise mõiste variandist.
Jaegwon Kim.
Jaegwon Kim vastandab artiklis "Making Sense of Emergence" (1999) "taanduvust" ja emergentsust. Kõrgema tasandi omadus "P" on taanduv, kui
Selline emergentsus on taandumatu, uudne, teoreetiliselt ja ennustamatu. Sellisele emergentsusele saavad aga pretendeerida üksnes kvaalid ja teadvus.
Uhtju saared

Uhtju saared on Soome lahe saared, mis halduslikult asuvad Haljala valla Toolse küla territooriumil. 
Suurimad saared on Uhtju saar ("Hofti") ehk Põhja-Uhtju (10,1 ha) ja Sala saar ehk Lõuna-Uhtju (6,2 ha). 
Uhtja saartelt on teada Eesti ainsad pihkase põisrohu kasvukohad. Praegu arvatakse, et see liik on saartelt hävinud.
2007. aasta Ukraina parlamendivalimised

2007. aasta Ukraina parlamendivalimised on 30. septembril 2007 toimunud erakorralised Ukraina Ülemraada valimised. Osavõtt oli 57,94%.
Hellamaa laht

Hellamaa laht asub Hiiumaa idarannikul Vohilaiu ja Tähva nina vahel Hellamaa küla juures. See on osa Hari kurgust.
Lahe keskpunkti geograafilised koordinaadid on , veepeegli pindala 11,6 km². Laht on madal, veetüübilt mesohaliinne.
Hellamaa lahe keskkonnaregistri kood on VEE3311010.
Hellamaa lahes on Hellamaa rahu (pindala 14,8 ha), Rambirahu, Uuemaa rahu.
Udo Dirkschneider

Udo Dirkschneider (sündinud 6. aprillil 1952 Wuppertalis) on saksa laulja. Ta on peamiselt tuntud "heavy metal"'i ansamblite Accept ja U.D.O. solisti ja juhina.
Dirkschneider on olnud mitmetes bändides (näiteks Lordi, Aria, Raven) ka külalisesinejaks. Samuti on ta laulnud duetti teise tuntud Saksa "metal"-laulja Doro Peschiga.
Udo Dirkschneider on tuntud ka oma isikupärase kõrge ja käriseva hääle poolest.
Ultra Jump

Ultra Jump (ウルトラ ジャンプ, "Urutora Janpu") on jaapani manga-ajakiri, mis ilmub Shūeisha kirjastuse väljaandel alates 1999. aastast. Avaldab peamiselt fantaasia- ja ulmesarju.
Volta järv

Volta järv on veehoidla Ghanas. See on maailma suurim veehoidla, pindalaga 8502 km². Järve põhjapoolseim punkt on Yapei linn ja lõunapoolseim Akosombo pais. Punktide vahemaa on linnulennult 520 km. Akosombo pais tõkestab veevoolu Valges ja Mustas Volta jões. Varem moodustasid need kaks jõge Volta jõe, praegu voolab Volta jõgi paisu juurest Atlandi ookeani.
Järv tekkis 1965. aastal, mil ehitati Akosombo pais. Alalt, kuhu vesi paisutati, evakueeriti umbes 78 000 inimest koos 200 000 kariloomaga, kes paigutati vastrajatud linna; 200 ehitist lammutati.
Akosombo hüdroelektrijaam varustab elektriga suurt osa ghanalastest. Samuti toimub järvest tihe laevaliiklus: seal sõidavad nii parvlaevad kui ka väiksemad kaubalaevad.
Järve läänekaldal asub Digya rahvuspark.
9. aprillil 2006 uppus järvel reisipaat, elu kaotas umbes 120 inimest.
Rolf Kasparek

Rolf Kasparek, hüüdnimega Rock'n'Rolf (sündinud 1. juulil 1961 Hamburgis), on saksa laulja, kes on üldiselt tuntud "heavy metal" bändi Running Wild laulja, kitarristi ja liidrina.
Kasparek asutas bändi juba 1976. aastal, olles alles 15-aastane. Esialgu kandis see nime Granite Heart, kuid 1979. aastal valis ta Judas Priesti hittloo järgi uueks nimeks Running Wild. 1980. aastatel tõusis Kasparek koos bändiga Saksa "heavy"-maailma tippu, leiutades "pirate metal"'i ehk piraaditeemalise "speed/power metal"i. Ent 1990. aastatel tekkisid bändis tõsised sisevastuolud ning teised liikmed lahkusid, mistõttu Running Wild muutus sisuliselt Kaspareki sooloprojektiks. Seda jätkas ta kuni 2009. aastani, mil Running Wild pärast viimast kontserti festivalil Wacken Open Air oma tegevuse lõpetas.
Apu

Apu on soome pere- ja üldhuviajakiri, mis ilmub alates 1933. aastast. Ajakiri asutati töötute abistamiseks.
2006. aastal oli ajakirja trükiarv 224 545.
Jallu

Jallu oli soome meesteajakiri, mis ilmus alates 1958. aasta augustist. Ajakiri lõpetas ilmumise 2015. aastal väljaandja pankroti tõttu.
2003. aastal oli ajakirja trükiarv 20 000.
Butters Stotch

Leopold Stotch (hüüdnimi "Butters") on tegelaskuju Ameerika Ühendriikide joonissarjas "South Park".
Buttersi tegelaskuju teksti esitab sarja üks loojatest Matt Stone.
Butters on üheksa-aastane South Parki neljanda klassi õpilane. Butters on reeglina rõõmus, naiivne ja optimistlik. 
Tema vanemad Stephen ja Linda Stotch on Buttersiga väga ranged ning karistavad teda sageli põhjendamatult.
Ypäjä vald

Ypäjä on vald Soomes Kanta-Häme maakonnas. Vallas elab 2600 inimest ja rahvastiku tihedus on 14,4 in/km². Vald assub Forssa ja Loimaa linna vahel.
Ypäjä on tuntud hobusekasvatuse ja Ypäjä Hobusekooli ("Ypäjän Hevosopisto") järgi.
Külad.
Kartanonkylä, Levä, Manninen, Palikkala, Perttula (kirikuküla), Varsanoja, Ypäjänkylä.
Klaus Störtebeker

Klaus Störtebeker (umbes 1360 – tõenäoliselt 20. oktoober 1401 Hamburg) oli saksa mereröövlite ehk vitaalivendade juht.
Störtebekerist kui ajaloolisest isikust on teada suhteliselt vähe, tema elu enne piraadikarjääri on teadmata. Ta sai oma lisanime väidetavalt seetõttu, et suutis ühe sõõmuga tühjaks juua neljaliitrise õllekannu (alamsaksa "Stürz den Becher"- tühjendab peekri (ühe sõõmuga)). Pikka aega peeti keiser Maximilian I õuenarri Kunz von der Rose portreed teda kujutavaks, eksitus sai selgeks alles 19. sajandi lõpul.
Vitaalivennad (saksa "Vitalenbrüder") palgati esialgu Rootsi ja Hansa poolt, et päästa sisse piiratud Stockholmi Taani ehk kujuneva Kalmari uniooni vägede käest, selleks vedasid nad sinna provianti ning võitlesid taani laevadega. Kuid kui sõda läbi sai, asusid Störtebekeri juhtimise all olevad laevad jahtima ka Hansa kaubalaevu, nimetades end "likedeeler"'iteks (alamsaksa võrdselt jagaja). 1398. aastal sunniti Störtebeker Gotlandilt lahkuma, seejärel sõitis ta merd röövides nii Lääne- kui ka Põhjamerel (saksa keeles toona vastavalt "Ost"- ja "Westsee"). Nii teenis ta ära kogu Hansa viha ning ta otsustati iga hinna eest tabada.1401. aasta aprillis püüdiski Hamburgi laevnik Simon van Utrecht ta Helgolandi lähedal kinni. Järgnevalt toodi Störtebeker ja tema mehed Hamburgi kohtu ette ning nad hukati pea maharaiumise teel. Legendi järgi palus Störtebeker, et vabastataks need tema meremehed, kellest ta suudab pärast pea maharaiumist mööda kõndida. See luba olevat talle ka antud. Pärast pea maharaiumist tõusnudki Störtebekeri peata keha üles ja kõndinud, kuni sellele jalg taha pandi. Ta jõudnud mööda jalutada kaheteistkümnest mehest, kes aga sellele vaatamata hukatud. 
Mõned Störtebekeri laevakaptenid, nagu Gödecke Michels, Henning Wichmann ja magister Wigbold jäid veel vabadusse, kuid nad tabati ja hukati järgmisel aastal.
Tänapäeval on Störtebekerit hinnatud üldiselt positiivses võtmes, ehkki küllaltki erinevalt. Vasakpoolsed tegelased kujutavad teda rõhutud klasside eestvõitlejana, samas kui parempoolsemad võtavad teda kui Francis Drake'i sarnast korsaari.
Störtebekeri elust ja tegevusest on inspireeritud mitmed raamatud, aga ka muusikud. Näiteks on saksa heavy metal bänd Running Wild teinud loo "Störtebeker", samuti mitmed teised saksa artistid. Stralsundis asub ka Störtebekeri-nimeline õllepruulikoda.
Peterhof

Peterhof (vene "Петергоф") on linn Venemaal, Peterburi eeslinn. Kuulub Peterburi haldusalasse ja asub Peterburi kesklinnast 20 km lääne pool. Linnas asub samanimeline Peterhofi paleedekompleks.
1872. aastal Balti Raudtee Selts ostis ära Peterburi–Peterhofi–Oranienbaumi raudtee. Seltsi osaks sai ka läbi Ligovo ja Krasnoje Selo kulgenud haruraudtee, mis võimaldas Balti raudteele paremat ühendust Peterburiga. Balti raudtee peakorter kolis ümber Balti jaamast Peterhofi raudteejaama, mis nimetati ümber Balti vaksaliks.
1944–1997 oli linna ametlik nimi Petrodvorets.
Elanike arv oli 64 800 (2005) ja 73 154 (2010); pindala 48,3 km².
Taip (Tšetšeenia)

Taip ehk teip on Tšetšeeni klann (hõim), kuhu kuuluvad peamiselt sugulased. Teipe on erinevaid, neid juhivad teibijuhid. Tšetšeenid järgivad peamiselt sufismi, milles on erinevad tarikaadid, mis omakorda lähtuvad erinevatest vaimsetest õpetustest islamist. Tšetšeenias on kaks põhilist tarikaati, mida teibid järgivad: need on Nakšbandi ja Kadiri omad.
Taipide mõju suurenes taas pärast kolhooside lagunemisega. Tšetšeenia 1992. aasta põhiseadusega määrati nende staatus ja taipidel lubati rajada eraarmee. Enamik taipe toetas Džohhar Dudajevi poliitikat, teised hakkasid vastutegevust arendama (nn. Tereki Tšetšeenia Vabariik). 1994-1996 osalesid nad esimeses Tšetšeenia sõjas. 1999. aastast on rikutud nende staatust (venelased saatsid eraarmeed laiali, sõjategevus segas jne...). Osa taipe on läinud kaasa vastupanuliikumisega, teised on harjunud Tšetšeeni Vabariigi korraga. Tšetšeenia 2003. aasta põhiseadus kaotas enamus taipide privileegidest.
Kokku on umbes 130-233 teipi (mõnedel andmetel kuni 300).
Itaalia parlament

Itaalia parlament (Itaalia keeles: "Parlamento Italiano") on Itaalia seadusandlik organ. See on kahekojaline parlament, mis koosneb saadikutekojast ("Camera dei Deputati") ehk alamkoda ja senatist ("Senato della Repubblica") ehk ülemkoda. 
Kokku kuulub parlamenti 945 valitud liiget. Saadikutekojas on 630 liiget ("deputati") ja senatis 315 liiget ("senatori")ning valitakse üldistel ja otsestel valimistel viieks aastaks. 
Alates 2005. aastast on mõlema koja valimistel kasutusel proportsionaalne valimissüsteem. Enamuse saab koalitsioon, mis valitakse saadikutekojas üleriiklikul tasandil ning senatisse regionaalsel tasandil. 
1948. aasta Itaalia konstitutsioon sätestas Itaalia parlamendis kahekojalisena, kusjuures mõlemal on võrdsed õigused ja kohustused. See on üks vorm parlamentaarsest demokraatiast – niinimetatud "täiuslik bikameralism".
Kaks koda on üksteisest sõltumatud ja ei või taasühineda, välja arvatud juhul, mis on kirjas konstitutsioonis. Saadikutekojas on 630 liiget (suurim arv maailmas, kui Hiina välja arvata) ja senatis on 315 valitud kandidaati ja mõned eluaegsed senaatorid, nagu endised presidendid, ning kuni viis inimest, kelle määrab president, kuna nad on andnud olulise panuse riigi saavutustes sotsiaalses või teaduslikus arengus. Alates 15. maist 2006 on seal seitse elutöö senaatorit, millest kolm on endised presidendid.
Parlamendi peamine ülesanne on olla seadusandlik jõud. Selleks, et seaduse eelnõud saaksid seaduse jõu, peavad selle heaks kiitma mõlemad kojad teineteisest sõltumatult. Kui üks koda on seaduse läbi arutanud, parandanud ja heaks kiitnud või tagasi lükanud, siis teine koda võib sellesse veel parandusi teha ja kas heaks kiita või tagasi lükata. Kui seadus kiidetakse teises kojas heaks, aga tehakse parandusi, läheb see tagasi esimesse kotta. Parlamendi poolt vastu võetud seadused kinnitab Itaalia president ja siis saab see kehtivaks seaduseks. 
Selleks, et president saaks heaks kiita uue valitsuse, peab see saama eelneva heakskiidu mõlemalt parlamendi kojalt. Parlament võib ka igal ajal korraldada uue usaldushääletuse valitsusele.
Parlamendi mõlema koja ühine istung kinnitab ametisse Itaalia presidendi.
Laura Rose Lopes

Laura Rose Lopes (sünninimi Laura Parker Bowles; sündinud 1. jaanuaril 1978) on inglise kunstikaupmees ja kuraator, laiemalt tuntud kui Suurbritannia kuninganna Camilla tütar esimesest abielust. Tema ema praegune abikaasa ja seega võõrasisa on Suurbritannia kuningas Charles III. 
Laura Lopesi isa on Andrew Parker Bowles. Tema vanem vend on ajakirjanik Tom Parker Bowles. 
Ta õppis Dorsetis St Mary koolis, mis oli katoliiklik tütarlastekool. Laurat ja Tomi kasvatati katoliiklasteks, kuna nende isa ja isapoolne vanaema olid katoliiklased. Hiljem õppis Laura Oxfordi ülikoolis ajalugu. 
Ta abiellus 6. mail 2006 raamatupidaja Harry Lopesiga (s. 1977). Neil on 2008. aastal sündinud tütar ja 2009. aastal sündisid kaksikud pojad. 
Nende perele kuulub üks kunstigalerii Londonis.
Prehistorik

Prehistorik on lihtne kiviaega imiteeriv platvormmäng.
Mängu ajalugu.
Prehistorik (kuigi selle kohta öeldakse tavaliselt valesti Prehistoric, mis on erinevalt mängu tegelikust nimest õigekirjaliselt korrektne) on platvormmäng, mis väljastati 1991 arvutimängufirma Tituse poolt. 1993 väljastas Titus talle järje Prehistorik 2. Omal ajal (1990. aastate teisel poolel, sest esimesel poolel polnud Eestis veel eriti arvuteid) oli see Eestis oma lihtsuse ja süsteemi vähenõudlikkuse tõttu eriti algklassilaste seas populaarne. Ka tänapäeval on see üks klassikalisi ajaviitemänge. Praegu on ta abandonware.
Mängu sisu.
Mängija kehastab koopainimest, kes kogub seletamatul põhjusel maakera eri paigus süüa, korjates toitu ja tappes nuia ja kirvega imetajaid ja saurusi (tegelikult olid inimese nuia ja kirve kasutuselevõtu ajaks muidugi saurused välja surnud). Erinevalt viimatinimetatud vastastest ei saa miskipärast kalasid ja linde (erandina pingviine) tappa, neid saab ainult vältida. Tihti tuleb võidelda lõpukollidega. Tasandil peab koopamees vasakult paremale liikuma ja tee peal toitu koguma. Tasandi kõige paremas otsas on lõpuõhupall(see peaks selgitama maakera eri paigus rändamist). Kui lõpuõhupallini jõudes pole piisavalt toitu kogunud, siis peab tagasi minema, mis võib väga halvasti lõppeda, sest 
 1) tasand on aja peale, kui aeg saab otsa, siis koopamees sureb
 2) mõnest kohast ei saa tagasi minna, seega pole tasandit võimalik mõnikord lõppu jõudes toidu puudusel lõpetada.
Kust saada?
http://www.abandonia.com/games/9/Prehistorik1 - see on üks võimalik aadress, kust saab prehistorikut tasuta tõmmata. Vajuta seal tumepunasele valge kirjaga nupule, kus on kiri get it. Uus leht peaks avanema. Vajuta seal uuesti samasugust nuppu. Failinimi peaks olema prehistorik 1.zip. Paki ta lahti(nt. WinZipiga või 7-zipiga). Mäng käivitub failist historik.exe.
Mida teha, kui mäng reageerib nuppudele halvasti?
Käivita historik.exe DOS-s. Kui DOS-i pole, laadi alla Dosbox või mõni teine DOS-i emulaator.
Nupud.
 vasakule - vasakuleklahv
 paremale - paremaleklahv
 hüppa, roni redelit mööda üles - ülesklahv
 sisene koopasse, roni redelit mööda alla - allaklahv
 peksa - tühik
Hülgvara

Hülgvara või vanavara (inglise keeles "abandonware" 'hüljatud vara/kaup') on tarkvara, mida levitatakse selle moraalse vananemise tõttu vabalt, kuigi sellise tegevuse seaduslikkus on sageli kaheldav.
Iseloom ja juriidiline staatus.
Internetis on palju saite, kust saab hülgvara alla laadida, eriti hülgvara staatuses arvutimänge, aga ka rakendustarkvara, utiliite ning isegi operatsioonisüsteeme. Paljudel juhtudel on hülgvara kvaliteetsem kui suurem jagu vabavara, sest seda on kunagi rahastatud kommertsproduktina ning see vastab seega minimaalsetele kvaliteedistandarditele. Samas on hülgvara moraalselt niivõrd vananenud, et lisaks vähesele kasutusmugavusele võib tekkida sobivusprobleeme ka tänapäevase riistvara ja tarkvaraga. Seetõttu kasutatakse hülgvara käitamisel arvutis sageli mitmesuguseid emulaatoreid.
Terminil "hülgvara" pole juriidilist tähendust. Sisuliselt võiks käsitleda hülgvarana tarkvara, millele kuuluvatest õigustest on nende omanik loobunud, kuid niimoodi hülgvara levitajad tegelikult ei tee. Sestap tähendab hülgvara nimi praktikas, et tegemist on tarkvaraga, mida enam avalikult ei müüda. Mõnikord palutakse sellise tarkvara levitamiseks õiguste omaniku luba ning mõned neist on tasuta levitamisega nõus. Enamasti aga omanike poole ei pöörduta.
Levitamise õigustatus.
Hülgvara levitajad põhjendavad oma tegevuse õigustatust sellega, et sellisel tarkvaral on esiteks ajalooline väärtus, mistõttu hülgvara kogujaid võib võrrelda muuseumitöötajate või vanavara kogujatega, teiseks ei tekita hülgvara levitamine õiguste omanikule kahju, kuna see ei vähenda mingil viisil müügist saadavaid tulusid. Hülgvara levitajad võivad endid käsitleda kultuuri- ja intellektuaalse väärtuse säilitajate ning edasikandjatena, mis annab nende tegevusele üldsuse heakskiidu. Kui aga õiguste omanik leiab, et tema tarkvara sellisel kujul levitamine ja kasutamine on talle kahjulik, siis pole levitajal ühtki tõsist juriidilist õigustust.
Tallinna piiskoppide loend

Tallinna piiskoppide loendis on ära toodud keskaegsed roomakatoliku kiriku Tallinna piiskopid aastail 1219–1561 ning luterlikud Tallinna piiskopid aastail 1565–1710. Loend on mittetäielik.
Stargard

Stargard (saksa "Stargard in Pommern") on linn Poolas, 36 km kaugusel Szczecinist.
Kuni 1945. aastani oli linn Saksamaa koosseisus. 1950–2015 oli linna nimi Stargard Szczeciński.
Kuulub 1999. aastast Lääne-Pomorze vojevoodkonda, aastatel 1975–1998 kuulus Szczecini vojevoodkonda.
Adriano Leite Ribeiro

Adriano Leite Ribeiro (sündinud 17. veebruaril 1982 Rio de Janeiros) on Brasiilia jalgpallikoondise endine ründaja.
Karjääri jooksul jõudis ta mängida muuhulgas Flamengos kodumaal ning ACF Fiorentinas ja Parma FC-s Itaalias. Adriano parimad saavutused tulid Milano Interis, millega ta tuli neljal korral Itaalia meistriks, võitis kolmel korral superkarika ja kahel korral Itaalia karikavõistlused.
Brasiilia rahvuskoondises mängis Adriano aastatel 2000–2010, lüües 48 mängus kokku 27 väravat Koondises debüteeris ta 15. novembril 2000, kui mängiti Colombia meeskonnaga. Rahvuskoondise särgis on Adriano võitnud Copa América 2004. aastal ja Konföderatsiooni karika 2005. aastal. Mõlemal turniiril valiti ta parimaks mängijaks. Lisaks on ta tulnud ka alla 17-aastaste maailmameistriks 1999. aastal.
2006. aasta maailmameistrirvõistlustel Saksamaal lõi ta kaks väravat. Esimese alagrupimängus Austraalia meeskonna vastu, mille brasiillased võitsid 2:0. Teise värava lõi ta kaheksandikfinaalis Ghana vastu, mille Brasiilia võitis 3:0. 
Isiklikku.
Adriano Leite Ribeiro on 190 cm pikk ja kaalub 86 kg.
Põhja-Sakala valla lipp

Põhja-Sakala valla lipp on Viljandi maakonnas asuva Põhja-Sakala valla lipp.
Lipp võeti kasutusele 27. detsembril 1995 Suure-Jaani linna lipuna. 2005. aastal, Suure-Jaani linna ja Suure-Jaani valla ning Olustvere ja Vastemõisa valla ühinemisel ühtseks Suure-Jaani vallaks, sai sellest Suure-Jaani valla lipp. 2017. aastal liitusid Võhma linn ning Kõo, Kõpu ja Suure-Jaani vallad ning ühendvalla lipuks jäi varasem Suure-Jaani valla lipp.
Lipu kirjeldus.
Kangas on jagatud neljaks horisontaalseks laiuks, vaheldumisi asetsevad valged ja punased laiud, millest ülemine on valge ja alumine punane.
Lipu mõõtmed on 105x165 cm ning laiuse ja pikkuse suhe 7:11.
Lipu kasutamise kord.
Valla lipu vähendatud etalonkujutiste valmistamine, tellimine ja kasutamine on lubatud Suure-Jaani vallavalitsuse loal.
Viipekeelte loend

"Siin on loetletud viipekeeli."
Copa América

Copa América on Lõuna-Ameerika jalgpalliliidu CONMEBOL-i korraldatud meistrivõistluste turniir. Esimene meister selgus 1916. aastal.
Võistlustel osalevad Argentina, Boliivia, Brasiilia, Tšiili, Ecuadori, Colombia, Paraguay, Peruu, Uruguay ja Venezuela koondised. Lisaks on 1993. aasta meistrivõistlustest alates on turniirile kutsutud meeskondi ka mujalt maailmast, kuid seni on võit jäänud alati Lõuna-Ameerikasse.
1997. aastani tunti vastavat võistlust nimega "Lõuna-Ameerika rahvuskoondiste meistrivõistlused" ("Campeonato Sudamericano de Selecciones").